Qəhrəman Binnətli

Qəhrəman Binnətli — (d. 04.03.1942 — ö. 01.01.2004) Azərbaycan fiziki, fizika-riyaziyyat elmləri doktoru, professor

 Həyatı 
Binnətli Qəhrəman Hümmət oğlu Gürcüstan Respublikasının Marneuli rayonunun Kürüstü Kəpənəkçi kəndində dünyaya gəlmiş və Bakı şəhərində vəfat etmişdir.

 Təhsil və elmi fəaliyyəti 
 1964 Azərbaycan Dövlət Pedaqoji Universitetini bitirmişdir.
 1964–1992 Azərbaycan Politexnik İnstitutunda (indiki ATU) müəllim işləmişdir.
 1990 Fizika-riyaziyyat elmləri doktoru adını almışdır.
 1991 Fizika üzrə Professor olmuşdur.
 1992–1997 Azərbaycan Memarlıq və İnşaat Universitetində kafedra müdiri işləmişdir.
 1995–1997-ci illərdə Türkiyənin Kütahya şəhərində yerləşən Dumlupınar Universitetində elmi ezamiyyətdə olmuşdur.
 1997–2002 Azərbaycan Memarlıq və İnşaat Universitetində kafedra müdiri və eyni vaxtda Qafqaz Universitetində tədris işləri üzrə prorektor vəzifələrində çalışmışdır.
 2002–2004 Azərbaycan Memarlıq və İnşaat Universitetində beynəlxalq əlaqələr üzrə prorektor və kafedra müdiri vəzifələrində fəaliyyət göstərmişdir.

Tədqiqatları daha çox metallar fizikası, kalorimetriya, nüvə-qamma rezonansı spektroskopiyası, radiyasiya sahələrinə aid olmuşdur. O 120 elmi məqalənin müəllifidir. Elmi kadrların hazırlanmasında xidməti olmuşdur.

 Haqqında 
AMEA akad. Z. M. Bünyadov adına Şərqşünaslıq İnstitutunun əməkdaşı Dr. Məmmədəli Babaşlı onun haqqında belə qeyd edir:

Bu dünyadan bir Qəhrəman müəllim keçdi.

Dünyaya gəlişi və gedişi əsnasında kimsənin razı olub-olmadığı soruşulmur. Bütün bunlar insanın iradəsi xaricində, qədərin əzəli və dəyişməz hökmü əsasında baş verir. Qədər planında hər bir insana ayrılmış ömür payının başlanğıcını və sonunu dəyişdirmək imkanı olmadığı üçün insanın öhdəsinə ancaq mənalı, xeyirli və bərəkətli yaşamaq düşür. Başqa sözlə desək, müvəqqəti sakini olduğumuz gəlimli-gedimli, son ucu ölümlü dünyada nə qədər yaşamaqdan daha çox necə yaşamaq əhəmiyyət kəsb edir. Burada körpənin dünyaya gəlişi əsnasında ağladığını, yaxınlarının isə sevindiklərini, şadyanalıq etdikləri məqamı xatırlamamaq olmur. İnsan elə bir həyat yaşamalıdır ki, dünyadan köçərkən gülsün, arxada qalanlar isə belə böyük bir itkiyə görə kədərlənsinlər. Təbii ki, bu da müsbət insani keyfiyyətləri, xeyirxah əməlləri ilə yaddaşlarda silinməz iz buraxmış müstəsna kimsələrə nəsib olur. Əlindən və dilindən başqalarının zərər görmədikləri, yardımsevərliyi və səmimiyyəti ilə insanların könlünü fəth etmiş bəxtəvər kəslər buna nail olurlar. Həyatda tanıdığım, yoxluğunu daim hiss etdiyim, elminə və şəxsiyyətinə böyük hörmət bəslədiyim belə şəxslərdən biri də yaşından asılı olmayaraq hər kəsə özünəməxsus təkrarsız "qardaş" ifadəsi ilə müraciət edən Qəhrəman müəllim olmuşdur.

Ancaq mənim yaxından tanıdığım Qəhrəman müəllim Azərbaycan Milli Ensiklopediyasında verilmiş qısa tərcümeyi-hal sətirlərin arasına sığmayan üstün məziyyətləri ilə fərqlənən müstəsna bir insan, təhsilimizin gələcəyi üçün yorulmadan çalışan bir ziyalı idi. Elmi araşdırmaya qabiliyyəti olan hər bir gənci mənəvi sərvətimiz hesab edir və onların hamisi olmağı özünə borc bilirdi. Onlara mənəvi dayaq olmaqla dürüst və əxlaqlı insan kimi yetişmələri üçün zəmin hazırlamağa çalışırdı. Çünki əxlaqdan məhrum olan elmin sahibinin əlində pislik etmək üçün güclü bir silah olduğuna əmin idi. Qəhrəman müəllimi fərqləndirən əsas cəhətlərdən biri də onun yüksək əxlaqi və milli-mənəvi dəyərləri özündə cəmləşdirən qeyri-adi şəxsiyyət, sözün həqiqi mənasında öz orijinallığı ilə sayılıb-seçilən bir insan olması idi. Zəngin daxili mədəniyyəti, obyektivliyi, həmişə haqqın və haqlının tərəfində olması, xeyirxahlığı ilə fərqlənirdi. Bu səbəbə, onun ömrü yaşadığı illərlə deyil, yaddaqalan xeyirxah əməlləri ilə ölçülür.

16 il əvvəl 31 dekabr gecəsində Qəhrəman müəllimin avtomobil qəzasında dünyasını dəyişməsi yaxınlarını və onu sevənləri dərindən üzdü. Bu gün cismən aramızda olmasa da onu tanıyanların, həmkarlarının, tələbələrinin yaddaşında əbədi iz qoydu. Məhz buna görə də həqiqi elmin və insanlığın fərqinə varan qədirbilən insanların qəlblərində yaşayır, minnətdarlıqla və rəhmətlə yad edilir. Mərhəməti sonsuz Uca Allahdan Qəhrəman müəllimə rəhmət etməsi, ruhunun şad, məkanının cənnət olması diləyi ilə…Bu dünyadan bir Qəhrəman müəllim keçdi

 Həmçinin bax 
 Azərbaycan Dövlət Pedaqoji Universiteti
 Azərbaycan Texniki Universiteti
 Qafqaz Universiteti
 Azərbaycan Memarlıq və İnşaat Universiteti

 İstinadlar 

 Xarici keçidlər